|  |
| --- |
| Fødevareministeriet |

|  |
| --- |
| 22. marts 2022  Ref.: TK |

|  |  |  |  |
| --- | --- | --- | --- |
| **§5-høring af 18. marts 2022 om styrkelse af modstandsdygtigheden i EU’s fødevaresystem.**  Hermed følger Danmarks Fiskeriforening og Danmarks Pelagiske PO’s bemærkninger til Kommissionens forventede meddelelse om styrkelse af modstandsdygtigheden i EU’s fødevaresystem.  Af ministeriets notat fremgår det, at Kommissionen inden længe forventes at fremlægge  en meddelelse om fødevarer til overkommelige priser og en rimelig landbrugsindkomst: styrkelse af modstandsdygtigheden i EU's fødevaresystem. Det fremgår også, at Kommissionen med meddelelsen, ønsker at sætte fokus på, hvordan fødevareforsyningerne kan sikres i fremtiden, hvilket er blevet endnu mere aktuelt i lyset af den russiske invasion af Ukraine.  Set i lyset af, at vi endnu ikke kender indholdet af Kommissionens meddelelse og den korte frist, der er for svar, kan fiskerierhvervet på nuværende tidspunkt alene bidrage med, hvilke konsekvenser den nuværende energikrise allerede har haft og formentligt vil få for fiskerierhvervet og forsyningen af fødevarer til det europæiske marked.  Fiskerierhvervet i EU oplever i øjeblikket voldsomme prisstigninger på brændstof. Så voldsomme, at det vil få negative konsekvenser for fiskerflåden både på kort og længere sigt.  Brændstofprisernes himmelflugt, som allerede kunne konstateres være på vej inden Ruslands invasion af Ukraine og siden kun er blevet værre, har medført, at flere fartøjer ligger i havn uden mulighed for at fiske uden et betragteligt underskud. Forskellen mellem variable omkostninger og det forventede overskud på fiskeriaktiviteten er simpelthen for høj.  Denne situation underminerer i betragtelig grad markedsudbuddet samtidig med, at efterspørgslen efter fisk formentlig vil være nogenlunde stabil.  Det er med andre ord en meget ustabil situation, som fiskerierhvervet befinder sig i og fremtidsudsigterne ser umiddelbart dystre ud.  Danmarks Fiskeriforening og Danmarks Pelagiske PO håber, at den nuværende situation kan give anledning til, at erhverv, myndigheder og øvrige beslutningstagere i den nærmeste fremtid sætter sig sammen for at drøfte, hvordan vi kan undgå en lignende situation i fremtiden. Ikke bare på fiskeriområdet, men på hele fødevareområdet.  Det er vigtigt, at erhvervet inddrages i en sådan debat om fremtidssikring af fødevareforsyningen.  Med venlig hilsen   |  |  | | --- | --- | | Danmarks Fiskeriforening PO | Danmarks Pelagiske Producentorganisation | |  |